Adansonia perrieri

Ny Adansonia perrieri dia karazan-javamaniry mamony ao amin' ny fianakaviana Bombacaceae araka ny fanasokajiana klasika, na ny ao amin' ny fianakaviana Malvaceae araka ny fanasokajiana filôjenetika. Tsy fahita afa-tsy eto Madagasikara ity hazo ity sady atahorana ho lany tamingana. Karazana hazo maninatsan-dravina ny Adansonia perrieri izay tsy fahita raha tsy any amin' ny faritra avaratra amin' i Madagasikara. Atao hoe za na bozy izy io amin' ny teny malagasy nefa misy karazany telo ny reniala hita any amin' ny faritra avaratra amin' i Madagasikara, izay samy atsoina amin' ny hoe "bozy".

 Faritra sy toerana aniriany 
Toerana 10 ihany no ahitana azy ka anisan' izany ny faritra arovana Ankarana, Ampasindava, Loky Manambato ary ny Tendrombohitra Ambre. Maniry any ivelan' ny faritra arovana anefa ny ankamaroany. Misy fotony vitsivitsy ny toerana tsirairay ka ny betsaka indrindra dia misy fotony 43. Tombanana ho latsaky ny 250 ny isan' ny fotony efa ela naniriana ary mitohy ny fihenan' ny velaran' ny faritra aniriany noho ny afo sy ny fitrandrahana ala hanaovana arina sy ny hahazana hazo harafitra, na ny fandrindringanana ala mba hanaovana fitrandrahana harena an-kibon' ny tany. Nosokajin' ny IUCN ho tandindomin-doza ity karazana ity.

 Famariparitana 

 Vatana 
Hazo antonony na hazo lehibe ny Adansonia perrieri, mahatratra 30 m ny haavony, hita any amin' ny ala trôpikaly maitso lalandava ary singa manan-danja any amin' ny ala maina manintsan-dravina. Somary varingarina ny vatany ary malama sy volondavenona ny hodiny.

 Ravina 
Hazo manintsan-dravina ny Adansonia perrieri, misy ravina mandritra ny vanim-potoana mando (Novambra ka hatramin' ny Avrily) fa tsy misy ravina kosa amin' ny vanim-potoana maina. Miendrika felan-tanana ny ravina eny amin' ny hazo efa ela niainana, misy zana-pelana 5 ka hatramin' ny 11. Mety hahitana ravina tsotra ny rantsana sasany. Mitranga arakaraka ny habe taona ary miandalana ny fiovana hanana ravina misampantsampana. Ny ravim-poto-tangozan-dravina dia telozoro na lava mahitsy ary manana halava mahatratra 15 mm sady maharitra fa tsy malaky mihintsana.

 Vony 
Misy vony lehibe sy mahatalanjona ny Adansonia perrieri. Miseho miaraka amin' ny ravina na mialoha ny ravina ireo vony ireo, manomboka amin' ny Novambra ka hatramin' ny Desambra. Mipoitra eo akaikin' ny tendron-drantsana eo am-poto-dravina izy ireo (matetika iray na indraindray roa). Misokatra manodidina ny takariva ao anatin' ny segondra vitsy monja (hita maso) ny vony, ary mety lonaka mandritra ny 15 ora raha be indrindra ary malazo ny ampitso maraina.

 Voa 
vignette|Voan' ny Adansonia perrieri
Lehibe ny voan' ny Adansonia perrieri, mahatratra 25 sm ny halavany, miendrika atody. Masaka izy ireo amin' ny Oktobra sy Novambra. Misy hodiny ivelany mafy manana hatevina 8 hatramin' ny 9 mm izy ireo ary misy vihim-boa miendrika tsaramaso anaty kitranotrano maina sy nofosana. Mitsingevana ireo vihim-boa ireo ary mety hiparitaka amin' ny alalan' ny fitsinkafonany manaraka ny renirano.

 Jereo koa 

 Adansonia